
SAŽETAK 


Radom je obuhvaćena analiza različitih narativnih formi sjećanja u čijim se okvirima 
Domovinski rat razumije i kolektivno pamti u hrvatskom društvu. Da bi se pružio ko- 
herentan okvir o kolektivnim sjećanjima na Domovinski rat, analizom su obuhvaćena 
ogledna osobna (komunikacijska) i institucionalna (službena) sjećanja, među kojima je 
napravljena distinkcija potrebna za razumijevanje društvenih reprezentacija i percepcija o 
Domovinskom ratu. Želi se pokazati kako su narativi o Domovinskom ratu interpretirani, 
reprezentirani i kolektivno zapamćeni, a odmičući se od dosadašnjih povijesnih sjećanja 
na Domovinski rat. Dok se u radu diskutiraju ogledna osobna i institucionalna sjećanja, 
istraživački je fokus bitno postavljen na jednu narativnu formu sjećanja - usmenu povijest 
neposrednih sudionika i sudionica koja se iznosi s ciljem analize i prikaza značenja koja 
Domovinskom ratu pripisuju ljudi koji nisu bili kreatori povijesnih događaja i nositelji po- 
litičke moći. U sferi institucionalnih sjećanja naglasak je na političkim gestama i govorima 
na komemoracijama tijekom 2020. godine, čijom se analizom ukazuje na mogući pomak 
prema priznavanju humanosti i patnje druge strane kao najvažnijim koracima na putu 
prema suživotu i dijeljenim sjećanjima na rat. Rad naposljetku, postavljajući pitanje kako 
ćemo se u budućnosti sjećati Domovinskog rata, diskutira porozne granice i tanke linije 
prijelaza iz komunikacijskog u kulturno sjećanje. 


Ključne riječi: Domovinski rat, kolektivna sjećanja na ratove, osobna sjećanja, komunikacijska 
sjećanja, institucionalna sjećanja, odnos komunikacijskog sjećanja i kulture 
sjećanja, odnos sjećanja i identiteta. 


UVOD 


Za hrvatsku povijest na nacionalnoj razini, ali i u gotovo svim osobnim sjećanjima 
onih koji su ga proživjeli ili su o njemu naknadno čuli, Domovinski rat ostaje sre- 
dišnji formativan događaj za stvaranje hrvatske države i hrvatskog identiteta. Kao 
najsnažniji kolektivni događaj koji je odredio i nastavlja određivati smjer hrvatske 
nacije, Domovinski rat ostaje živo zapamćen, različito pamćen te nerijetko u javnom 

prostoru manipuliran i instrumentaliziran u različitim arenama sjećanja i među 
različitim akterima. Odigravajući presudnu ulogu u nastanku države i formiranju 
nacionalnog identiteta, izmijenivši ne samo institucije, vjerovanja i vrijednosti, već 
označivši promjenu cjelokupnog društvenog poretka obilježenu prijelazom iz so- 
cijalizma/komunizma u demokraciju, Domovinski rat progoni hrvatska, ali i druga 
kolektivna sjećanja, i tek treba postati povijest. 


Ovaj rad obuhvaća teorijsku raspravu o kolektivnim sjećanjima na ratove i zatim 
analizu izabranih narativa i oblika sjećanja unutar kojih se Domovinski rat razu- 
mije i kolektivno pamti u hrvatskom društvu. Da bi se pružio koherentan okvir za 
kolektivna sjećanja na Domovinski rat, analizom su obuhvaćena ogledna osobna 
(komunikacijska) i institucionalna (službena) sjećanja među kojima je napravljena 
distinkcija potrebna za razumijevanje društvenih reprezentacija i percepcija o Do- 
movinskom ratu. Rad naposljetku, postavljajući osjetljivo pitanje kako ćemo se u 
budućnosti sjećati Domovinskog rata, diskutira međuodnos formi sjećanja koje su 
na djelu upozoravajući na porozne granice i tanke linije prijelaza iz komunikacijskog 
u kulturno sjećanje (Assman 2008). 


KOLEKTIVNA SJEĆANJA NA DOMOVINSKI RAT — RAZLIČITE FORME 
SJECANJA | RAZLICITI DRUŠTVENI AKTERI U SUKOBLJENOJ ARENI 
SJECANJA 


Kolektivna sjećanja nastaju kao zajednička i dijeljena sjećanja ljudi na važne izrazito 
pozitivne ili, češće, izrazito negativne i neočekivane društvene događaje. Zahvaćajući 
velik broj ljudi, kolektivna sjećanja snažno su vezana za nastanak društvenog/kolek- 
tivnog identiteta te nužno dovode do promjene institucija, vrijednosti i uvjerenja 
(Olick i Robbins 1998; Paez i Liu 20113). U kolektivnim sjećanjima stoga najčešće 
ostaju kronični događaji koji ostavljaju dubok trag na kolektivne identitete, poput 
primjerice staljinističkog terora ili velike ekonomske krize 1930-ih (Paez i Liu 2011b: 
5). U novijoj hrvatskoj povijesti, osobito za Hrvate, ali i sve hrvatske građane, takav je 
kolektivni događaj Domovinski rat. Zbog toga valja uvjetno raščlaniti i reprezentirati 
različite narativne forme i oblike kolektivnog sjećanja na Domovinski rat te upozoriti 
na različite socijalne aktere koji imaju različite glasove, zauzimaju različite položaje 
i igraju različite uloge u širokoj i podvojenoj društvenoj areni sjećanja na Domovin- 
ski rat. Riječima Zygmunta Baumana (2008), sjećanja podrazumijevaju i nužnost 
bivanja na bojnom polju sjećanja. Odnosno sjećanja različitih društvenih aktera na 
iste događaje vrlo su često sukobljena i kontradiktorna pa oni kontinuirano ulaze u 
borbu oko značenja prošlih događaja. S obzirom na važnost društvenih hijerarhija 
u konstrukciji sjećanja, ovaj rad bitno polazi od definicije da su kolektivna sjećanja 
dinamičke i promjenjive strukture značenja (Brubaker 2004) ovisne o položajima 
koje različiti akteri zauzimaju u širokoj društvenoj areni sjećanja. Kolektivna sjećanja 
podrazumijevaju da različite grupe ulaze u kontinuiranu borbu s elitama i državnim 
vlastima kako bi održavale kontrolu nad razumijevanjem prošlosti (VWertsch i Roe- 
diger 2008: 319-321). 

Nadalje, kolektivna sjećanja prije svega se odnose na aktivan proces u koji se 
uključuju i ljudi i institucije. Odnosno uz usmeni prijenos živih informacija o prošlim 
događajima kolektivna sjećanja uključuju i institucionalno dijeljene interakcije kao 
što su obrazovanje, rituali ili komemoracije (Confino 1997; Wertsch 2002; Connerton 
1989; Paez i Liu 20114). U prilog tome je teoretičar kulture Jan Assman (1992) uveo 
vrlo korisnu distinkciju između komunikacijskog i kulturnog sjećanja i to je osnovna 
distinkcija koju valja primijeniti u odnosu na Domovinski rat. Riječima Jana Assmana 
(2008), kolektivna sjećanja kao dijeljena znanja o prošlosti i konstantan proces pre- 
govaranja o prošlim događajima imaju zadatak istražiti međuodnos komunikacijskih 
(neformalnih) sjećanja i institucionalnih (formalnih i službenih) sjećanja koja postaju 
kultura sjećanja. Assman naglašava da se kolektivna sjećanja većinom vežu za usmeni 
prijenos važnih informacija iz prošlosti, te se stoga i odnose na tzv. komunikacijska 
sjećanja. Za komunikacijska je sjećanja nadalje tipično da se prenose generacijama 
(Mannheim 1952; Schuman i Scott 1989) i da je riječ o živim i diskutiranim sjećanjima 
koja stoga imaju veći utjecaj i na pojedince, i na društvo u cjelini. 

Upravo je to slučaj i kod Domovinskog rata. Radi se o komunikacijskim sjećanjima 
koja su još uvijek živo diskutirana među različitim društvenim akterima, bez obzira na 
to jeli riječ o sjećanjima koja se formiraju u privatnoj ili javnoj (politički obilježenoj) 
sferi. Za razliku od komunikacijskih sjećanja, kulturna sjećanja su ona koja nastaju 
s protekom vremena i nestankom živih svjedoka. Kolektivna sjećanja uvijek su obi- 
lježena emocijama, no put do kulturnih sjećanja obilježen je postupnim slijeganjem 
emocija. Stoga je potreban dug i višegeneracijski vremenski odmak u kojem dolazi 
do slijeganja emocija, ali i dijeljenja različitih komunikacijskih sjećanja, a kada se 
postiže i određen stupanj slaganja. Ta se sjećanja, oko kojih je postignuto slaganje, 
nastavljaju institucionalno manifestirati ponajprije u obrazovnom sustavu i unutar 
komemoracija postajući kulturom sjećanja. Kulturna sjećanja su institucionalizirana 
te su manje sklona izmjenama od živih, komunikacijskih sjećanja. No kao i sve nara- 
tivne forme sjećanja, i kulturna su sjećanja podložna zloporabama i manipulacijama 
te mogu biti, i često jesu, prizivana u sadašnjost kroz politički motivirane poruke 
vođene ratnom propagandom. Među brojnim primjerima manipulacije kulturnim 
sjećanjima je bitka na Kosovu polju 1389. godine, koju su Slobodan Milošević i oko 
njega okupljene srbijanske političke, vjerske i intelektualne elite prizvali u sjećanje 
točno šesto godina kasnije u govoru na Gazimestanu, a za opravdavanje novih ra- 
tova protiv drugih jugoslavenskih naroda, osobito bošnjačkih Muslimana i Hrvata 
u Socijalističkoj Federativnoj Republici Jugoslaviji (SFRJ). 

Isto tako vrlo često postoje konflikti između različitih sjećanja na iste događaje 
zbog supostojanja različitih i sukobljenih narativnih formi sjećanja (bojno polje 
memorije), odnosno u sferama neformalnih, komunikacijskih sjećanja različiti ak- 
teri vrlo često imaju različite stavove i mišljenja u odnosu na one koji participiraju 
u formalnim, državnim sjećanjima. Primjerice, službena ili institucionalna pozicija 
Njemačke pretpostavlja odgovornost nacije za ratne zločine počinjene u Drugom 
svjetskom ratu. Njemačka kancelarka Angela Merkel je u prosincu 2019., prilikom 
svog prvog posjeta spomen-području bivšeg logora smrti Auschwitz II-Birkenau, 
izrazila ,duboki sram za barbarske zločine koje su tamo počinili Nijemci" (Eder 2020). 

S druge strane, u istraživanju Svjetskog židovskog kongresa! na reprezentativnom 
uzorku od 1300 Nijemaca, provedenom samo nekoliko mjeseci prije posjeta Merkel 
eksterminacijskom logoru Auschwitz II-Birkenau, čak je 41% ispitanika tvrdilo da 
Židovi previše govore o Holokaustu, dok je njih 25% vjerovalo da se nešto poput Ho- 
lokausta može ponoviti u Njemačkoj, što se povezuje s porastom utjecaja ekstremno 
desnih političkih opcija u Njemačkoj, a što je istaknulo čak 65% ispitanika (,One in 
four Germans hold anti-Semitic beliefs, study finds", 2019). Sjećanje na Holokaust 
u Njemačkoj jasan je primjer podvojenosti i sukobljenosti institucionalnih (državnih) 
sjećanja s popularnim, vernakularnim sjećanjima (Bodnar 1992) koja još postoje u 
neformalnoj, komunikacijskoj sferi, bez obzira na protek vremena. 

Dinamika i rad sjećanja o Domovinskom ratu, koji su na djelu u Hrvatskoj, upu- 
ćuju na brojne žive svjedoke čiji glasovi i dalje formiraju znanja o ratu. Uz još uvijek 
aktualnu potragu za nestalima i tek završena suđenja na haškom sudu, Domovinski 
rat ostaje vidno obilježen sukobljenim narativima koji se još uvijek bitno nalaze u 
sferi komunikacijskih sjećanja. Stoga tek dolazi do prijelaza iz osobnih i komunika- 
cijskih sjećanja u nova kulturna sjećanja. Ti su prijelazi dosad bili obilježeni brojnim 
prijeporima i javnim raspravama o udžbenicima povijesti, suđenjima, spomenicima, 
komemoracijama, a najočitiji su prijepori na međunacionalnoj razini (i na razini 
vanjske politike) Hrvatske i Srbije, no sukobljeni narativi česti su i u Hrvatskoj. Na- 
dalje, u tzv. međuigri komunikacijskih i nastajućih kulturnih sjećanja nastavit će se 
konstruirati buduća sjećanja, reprezentacije, stavovi i mišljenja o Domovinskom ratu. 
Tom radu sjećanja svjedočimo iz godine u godinu i nastavit ćemo mu svjedočiti. 
No isti taj globalni rad sjećanja pokazao nam je da se s protekom vremena jednom 
mora podvući crta. 

U svrhu prikaza dinamike sjećanja i rada sjećanja koji trenutno obilježavaju Do- 
movinski rat, u nastavku će biti dana analiza osobnih sjećanja na Domovinski rat. Ta 
osobna sjećanja, koja sve više zahvaćaju javnu sferu, postaju osnovnim obilježjem 
kolajućih komunikacijskih sjećanja o Domovinskom ratu. Zatim će se kroz analizu 
izabranih političkih govora i gesti (2020. godina) pružiti osvrt na institucionalna 
sjećanja na Domovinski rat. Analizom oglednih osobnih i institucionalnih sjećanja 
pružaju se uvidi u daljnje smjerove formiranja kulture sjećanja. 


DOMOVINSKI RAT KROZ OSOBNA (KOMUNIKACIJSKA) SJEĆANJA 


Assmann (2008: 117) definira komunikacijska sjećanja kao sjećanja koja dijeli i 
prenosi određena društvena grupa koju obilježavaju osobna interakcija i zajednička 
sjećanja, te se stoga prenose verbalnom komunikacijom u rasponu od osamdeset 
do sto godina, odnosno u rasponu od tri do četiri generacije. S obzirom na to, u 
srži kolajućih komunikacijskih sjećanja na Domovinski rat, koja se prenose među 
različitim akterima i bitno utječu na narative o ratu, jesu osobna sjećanja. Osobna 
sjećanja na Domovinski rat mnoga su i raznolika. Prikupljena u različitim većim i 


! World Jewish Congress (WJC) 

manjim projektima bilježenja usmene povijesti (engl. oral history projects), ona čine 
važan povijesni materijal. Prije nego što su započeli državni projekti usmene povijesti, 
ponajprije s braniteljskom populacijom, Hrvatskog memorijalno-dokumentacijskog 
centra Domovinskog rata, Instituta društvenih znanosti Ivo Pilar i Ministarstva hr- 
vatskih branitelja, nevladina udruga Documenta - Centar za suočavanje s prošlošću 
je od 2010. do 2013. godine provodila projekt Osobna sjećanja na ratove i druge 
oblike političkog nasilja u Hrvatskoj od 1941. do danas, tijekom kojeg je prikupila 
427 intervjua odnosno osobnih svjedočanstva o Domovinskom ratu.? 


U ovom dijelu rada bit će iznesena neka od tih osobnih sjećanja izravnih sudionica 
i sudionika rata, čiji su narativi zadobili važnu ulogu u društvenoj areni sjećanja? na 
Domovinski rat, a neka su ušla i u udžbenike povijesti. Takva dinamika pokazuje da 
osobna sjećanja, koja se kolektivno prenose i novim generacijama, s drugim narativ- 
nim formama sjećanja počinju sve više ispunjavati javni prostor te na kraju, u svojoj 
ispregovaranoj formi, mogu postati dijelom kulture sjećanja. Uz općenitu važnost 
osobnih sjećanja valja se osvrnuti na barem dvije važne značajke, odnosno na dva 
smjera koja se mogu iščitati iz oglednih osobnih sjećanja koja će biti prikazana i za 
koje se smatra da imaju prevladavajući utjecaj na polju komunikacijskog sjećanja o 
Domovinskom ratu. 

Prvo, mnoga osobna sjećanja na Domovinski rat, osobito s obzirom na regije u 
kojima su prikupljena i nacionalnost sudionika/sudionica projekata usmene povijesti, 
ostaju sukobljena i dijametralno suprotna u odnosu na bitne odrednice rata kao 
što su njegov početak, uzrok i motivi. Većinu osobnih sjećanja na Domovinski rat 
još uvijek prožima identifikacija s vlastitim nacionalnim projektom i vlastitom naci- 
onalnom zajednicom. Istraživanja su generalno pokazala da je jača identifikacija s 
(nacionalnom) grupom pozitivno povezana s pristranim povijesnim sjećanjima (Boyer 
i Wertsch 2009: 228). Time se ujedno stvara tendencija projiciranja odgovornosti na 
članove druge zajednice istovremeno se opirući priznavanju vlastite odgovornosti za 
prošle akcije (Alexander 2003; Devine-Wright 2002). U identifikaciji s vlastitim naci- 
onalnim projektom Hrvati i Srbi su konstruirali oprečne narative o ratu koji opstaju 
do danas i pokazuju da među pripadnicima različitih nacija i dalje postoje snažno 
nacionalno obilježene i teško premostive razlike u interpretaciji ratnih sukoba (Benčić 
Kužnar 2020: 161). One se iščitavaju iz sljedećih osobnih sjećanja kazivača srpske 
odnosno hrvatske nacionalnosti.“ Primjerice, na pitanje kada je počeo primjećivati 
da se stvari počinju mijenjati, kazivač Srbin odgovara: 


2 Veći dio intervjua dostupan je na: Osobna sjećanja na ratove i druge oblike političkog 
nasilja od 1941. do danas, http://www.osobnasjecanja.hr/video-pretraga/. 


3 U tzv. društvenoj areni sjećanja uvijek sudjeluju različiti društveni akteri među kojima su 
najistaknutiji političari, vjerski vođe, znanstvenici, novinari, te šira društvena publika ili 
obični građani čiji su glasovi u posljednjih dvadesetak godina zadobili puno više prostora 
i imaju se prilike glasnije čuti i artikulirati u još uvijek hijerarhijski određenoj društvenoj 
areni sjećanja (Benčić Kužnar 2020). 

“Upitnik i intervjui preuzeti su iz istraživanja Osobna sjećanja na ratove i druge oblike 
političkog nasilja od 1941. do danas (engleski naziv projekta je Croatian Memories). O 
metodologiji projekta vidjeti na http://www.osobnasjecanja.hr/metodologija. Analizirani 

Komešanje je počelo krajem 88., 89., dolaskom na vlast HDZ-a i, naravno, ove 
opcije, Tuđmanove opcije... Počelo je s onim ubojstvom onoga vojnika, napadom 
na JNA, odnosno kako se gleda, s koje strane se gleda tko je koga napao. (#1) 


Na potpitanje istraživača na što se točno referira, kazivač odgovara: 


Na početak onih velikih prosvjeda protiv države, kad je poginuo onaj vojnik 
Gešovski. (#1) 


S druge strane kazivač Hrvat na pitanje o početku rata odgovara: 


Rat je počeo, po mojim nekakvim procjenama, na Uskrs kad je poginuo Josip 
Jović. To sam dočekao u Zagrebu. I kad je on poginuo, odmah sam se javio kao 
dragovoljac u tadašnji ured za općenarodnu zaštitu... (#2) 


Za razliku od sukobljenih osobnih sjećanja na početak Domovinskog rata, koja 
ponajprije nastaju na nacionalnoj osnovi i prenose se u javnu sferu (te najjasniji 
izraz nalaze u sukobu teza o agresiji i građanskom ratu), važno je skrenuti pažnju 
na drugi značajan smjer osobnih sjećanja koji se također prelijeva u javnu sferu i 
postaje dijelom formaliziranih narativa. Naime, već je napomenuto da su neka od 
tih sjećanja uvrštena u školske udžbenike, znanstvene radove i knjige*, pa su stoga 
institucionalizirana, strukturirana i imaju potencijal stvaranja kulture sjećanja. Uz 
mnoga osobna sjećanja, odnosno neposredno proživljena iskustva hrvatskih bra- 
nitelja običnih vojnika ili policajaca, sjećanja iznose i generali, brigadiri i pukovnici 
Oružanih snaga RH. Valja imati na umu da su uz vojnike i mnogi drugi sudjelovali u 
Domovinskom ratu kao liječnici/liječnice, novinari/novinarke ili jednostavno osobe 
(bez obzira na profesiju) angažirane u obrani. Njihova sjećanja sve više pridonose 
vrijednom znanju o Domovinskom ratu te su često od presudne važnosti za što 
potpuniju rekonstrukciju različitih ratnih događaja. 


Ti osobni narativi, osim što upotpunjuju povijesno znanje o Domovinskom 
ratu i njegov su nužan dio, svjedoče i o različitim sudbinama koje su također vrlo 
važan dio rata. Različiti narativi (do čega uvijek dolazi prilikom korištenja metode 
usmene povijesti) mogu pridonijeti dijeljenim sjećanjima i boljem međusobnom 
razumijevanju jer svjedoče o različitim patnjama, osobnim tragedijama i oblicima 
solidarnosti iskazanima na objema stranama, te naposljetku svjedoče o naravi rata, 
čija interpretacija nikad nije bila i ne smije biti crno-bijela. 

Stoga se iz mnogih osobnih sjećanja hrvatskih branitelja danas (re)konstruiraju 
razna znanja o tijeku i naravi rata, o strateškom prelasku Hrvata iz Jugoslavenske 
narodne armije (JNA) u Zbor narodne garde odnosno Hrvatsku vojsku (HV), o prvot- 


ukupni rezultati istraživanja koji se odnose na kolektivna sjećanja na Domovinski rat 
izneseni su u Benčić (2017) i Benčić Kužnar (2020). 

5 > Primjerice vidjeti knjige Vukovarska bolnica: svjetionik u povijesnim olujama hrvatskoga 
istoka (2017) Ive Lučića i Sjećanje nacionalnih manjina u Hrvatskoj na Domovinski rat 
(2020) Filipa Skiljana. 

noj (ne)spremnosti HV-a za rat i o društvenoj stvarnosti na terenu koja je, osobito 
na početku rata, bila ispunjena mržnjom, zločinima i strahom. Na pitanje kako je 
on vidio vojno-strateške odluke uoči rata, jedan kazivač odgovara: 
Moje mišljenje je da je Tuđman učinio jednu, to nitko ne spominje, najveću stvar 
nakon formiranja stranke i dobivanja hrvatske države. To je njegov poziv 91. 
godine da svi nesrbi napuste armiju. (#3) 


Na pitanje o svom razrješenju iz JNA, koje je nastupilo 17. rujna 1991., drugi kazivač 
odgovara da je na to utjecao 


ne jedan, već kompleks stvari. Svaki dan ponešto čujem, nešto pročitam, nešto 
vidim. I svaki dan mi se ta, nazovimo ju JNA, udaljavala od svoje biti, svog smisla, 
mjesta, uloge i zadaće. Ona je sve više postajala vojska jednog naroda, naroda 
Srbije. (#4) 


Komentirajući odnose snaga i stanje Hrvatske vojske na početku rata, isti kazivač 

govori: 
lako nas je bio relativno, u odnosu na njih, mali broj. lako smo bili ne smijem reći 
goloruki, ali smijem reći slabo naoružani... lako su to bili svega 130 djelatnika 
Zbora narodne garde, 37 djelatnika specijalne policije, nekoliko stotina pričuv- 
nog sastava, što brigade, što policije, redarstvenika... Najviše nas je bilo 1280, 
a nekada nas je bilo najmanje 67. A njih samo ta brigada iz Trebinja broji 5000, 
odnosno 6100, puk iz Radovića preko 3500, Užički korpus 15.000. (#4) 


U takvim okolnostima velikih razlika u naoružanju i ljudstvu, na pitanje zašto nepri- 
jateljska vojska napada Dubrovnik kazivač odgovara: 


Šokirani smo svi bili tom mržnjom. Nismo shvaćali čime smo izazvali tu mržnju. 
(#5) 


Isti kazivač iznio je i svoja zapažanja o situaciji u Dubrovniku 6. prosinca 1991.: 


Spustili smo se u grad, pola Dubrovnika se okupilo u Dubrovniku gasit požare. 
Izgledao mi je Dubrovnik kao Stonehenge... Jer ako ima prekomjernog granati- 
ranja ili neselektivnog granatiranja, onda je tu Dubrovnik najjasniji primjer. (#5) 


Jedan branitelj osvrnuo se na pad Saborskog 12. studenoga 1991.: 


Sam pad... to je bilo... tad je gorilo što se kaže nebo i zemlja... Oni su kasnije, što 
su strijeljali i civile i okolo što su pobili, to su sve bacili po jamama. Ustvari ovdje 
su... Tko je god ostao u Saborskom za mene su to svi na neki način branitelji 
mjesta... Tako da smo mi jedna od najvećih žrtava na osnovu broja stanovnika i 
na geografski položaj... (#6) 

O ulasku neprijateljske vojske u Kijevo branitelj iz tog kraja svjedoči: 


Pa Kijevo je izgledalo za očekivati sablasno. Ja sam ulazio pa sam vidio, tako 
da meni to nije bilo neko iznenađenje, ali bez obzira na to kad vidiš, odjednom 
kad dođeš, pomoliš se... Onda vidiš odjednom tamo pedeset kuća, svih pedeset 
zapaljeno, bez krova... (#7) 


Na potpitanje je li bilo civila kad su ušli u Kijevo, odgovara: 


Ne, nitko nije bio u Kijevu. (#7) 


Vukovarska liječnica prisjeća se napada na grad: 


To je bilo u kolovozu 91. Kad su ti vojnici otišli e onda je počelo bombardiranje 
totalno, onda su bombe počele padati avionske i po gradu. Uglavnom, od kolo- 
voza do 20. studenog to je bilo dnevno tisuće, tisuće granata, bombe. Mislim, 
to je bilo prestrašno. To u najgorim horor-filmovima, ove što sad gledaš naučne 
fantastike, to je totalno uništenje bilo. (#8) 


Branitelji govore o tome kako je ratni sukob bio neizbježan, ali i o zajedništvu u 
obrani svoje zemlje (u najdoslovnijem smislu): 


Kasnije jednostavno iz razloga one ideje zbog koje sam i krenuo u Domovinski 
rat, a to je obrana, zaista obrana Hrvatske, to vas je onda i vodilo naprijed. (#9) 
Praktično otada, od tog 18. 9. kad sam shvatio da više nemam mira, da moram 
obraniti svoju obitelj, svoj kraj, goli život praktično, jer mi nismo nikog napadali, 
mi smo bili na svojem. Mislim da je to najveća obaveza i čast, braniti svoje... 
Hrvatska se bez volje branitelja, bez takve volje ne bi sigurno obranila. Branitelji 
su svi, tko je bio i jedan dan, ali pravi branitelji su... zna se, oni koji su bili u 
svakom momentu spremni poginuti za hrvatsku državu. (#10) 


Imali smo neko oružje na kojega agresor nije računao. Imali smo snagu do- 


moljublja, imali smo zajedništvo kakvo nikad više valjda nećemo postići u ovoj 
državi. (#4) 


Valja upozoriti i na ona najbolnija sjećanja, sjećanja na gubitak suboraca i smrt 
civila na bojištu. 

Jer ja sad sam mislio: ako sam ja ostavio trojicu svojih mrtvih... trojicu sa svojeg 
i s drugog položaja jednoga, koji su... Rastali smo se eto... To je bilo... ne možeš 
protiv tenkova... (#6) 


Tamo nam u jednoj žestokoj borbi, s napadom koji smo imali iz pravca Tenje, a 
s ciljem da se zaobiđe Osijek jer je Vukovar već pao, da se zaobiđe Osijek i da 
se prereže komunikacija Osijek - Đakovo, strateški izuzetno važna stvar. I tu se 
stavlja brigada koja je došla iz Zagreba, koja nije nikad vidjela taj teren. Vrlo 
teška situacija u kojoj nam u jednom danu poginu 27 ljudi. (#10) 

Ali pravi šok se dogodio zapravo preko ljeta i to je bila totalna šaka u glavu kad 
je poginuo Gordan Lederer... Pogreb Gordana, to je bio jedan užas koji se ne 
može opisati. Ako je postojao netko tko nije trebao poginuti, to je bio on. On je 
od naše generacije vjerojatno bio najbolji čovjek od svih... (#11) 


Iskazi upućuju i na jednu sociološku dogmu koja se potvrdila u brojnim istraživanjima 
osobnih povijesti i kolektivnih sjećanja na ratove: većina vojnika pamti ratove kao 
negativna, ali normalizirana iskustva. Primjerice, iskustva iz Drugog svjetskog rata 
bila su negativna i u slučaju pobjedničkih vojski, primjerice Crvene armije, kao i u 
slučaju poraženih vojski kao što je bila njemačka (Bourke 2001. u: Paez i Liu 2011b: 
15). I Domovinski rat oni koji su mu bili najizloženiji pamte kao društvenu katastrofu. 
Nadalje, i vojnici i narod, kao što je istaknuto, pamte svoje patnje, a prikrivaju, utiša- 
vaju ili ignoriraju tuđa stradanja (VWVette 2006, Dower 1999. u: Paez i Liu 2011b: 15). 
Zbog toga je bitno isticati one narative i sjećanja koja mogu pridonijeti empatiji 
i dijeljenim sjećanjima. Iz usmene povijesti branitelja također se iščitava njihovo po- 
štovanje prema pripadnicima HV-a različitih nacionalnosti, a osobito prema Srbima: 
Evo kroz rat... recimo bila je linija razdvajanja na punktu Vojnovac, prema Plaš- 
kom, između Josipdola i Plaškog. I ja kao vođa punkta imam svojih petero ljudi, 
pričuvnih policajaca... U jednu noćnu smjenu na popisu stoji Grba. Grba su ovdje 
na ovom području Srbi. Pa mislim si ko mi ovoga dade na liniji razdvajanja... ne 
znam ko je, nikad ga vidio, čuo. I ajde, otišli smo u smjenu. Vidim ja dečko je 
mlad, iz razgovora... On je pobjegao iz jugovojske. Pa mislim si zašto si ti bježao 
kad si Srbin. Ali ne, on je bio pola-pola, mama mu je bila Hrvatica, tata Srbin. Ti 
ljudi iz miješanih brakova, ja mislim da su oni još iznijeli najveći teret, nisu pripali 
ni ovamo, ni onamo, njima nitko nije vjerovao. I tu noć na punktu... zapucalo 
se. Ove moje Hrvatine sve se izgubile... kad na barikadi jedino... taj moj Srbin 
tapka za mnom. Kaže: ,,E, Pero, i ja sam tu.“ (#12) 


Iskazi hrvatskih branitelja i ostalih sudionika rata o Srbima pripadnicima HV-a i 
isticanje njihovih zasluga u ratu vrijedne su i važne društvene reprezentacije koje bi 
U svrhu dijeljenih sjećanja i razumijevanja trebale više ispuniti prostor kolektivnih 
sjećanja na Domovinski rat. 


Iznimnu vrijednost imaju i osobna sjećanja drugih izravnih sudionika rata, osobito 
liječnika i novinara iz svih krajeva Hrvatske koji su sudjelovali u obrani. Osim što 
su odigrali presudnu ulogu u spašavanju života, liječnici i liječnice su mnogo puta 
zbog napada na bolnice i prilikom evakuacije pacijenata bili u životnoj opasnosti. 
Često su se trebali samoorganizirati, o čemu svjedoči jedna kazivačica: 


Prvi dan napada na Cavtat prekinute su telefonske veze... Naši kolege s Grude, 
koji su tamo radili, dvoje kolega, doktorica jedna, oni su pošto je s Grude, tamo 
iz Konavala, to evakuirano, oni su došli u Cavtat. I mi smo objedinili ambulantu 
tako da smo nas dvoje liječnika iz Cavtata i dvoje s Grude, nas je četvero bilo. 
Mi smo se sami organizirali. Mi smo rekli naša ambulanta će raditi... Naravno, 

najveća je odgovornost na liječnicima... Mi smo kad je već nastupila okupacija, 
kad je vojska ušla u Cavtat, mi smo tražili od vojske da nama da dozvolu da mi 
cijeli ovaj okupirani teren možemo obilaziti. Naravno, nismo mogli kad nam je 
palo na pamet, nego točno u određene dane. (#13) 


Liječnici i liječnice često svjedoče i o samom tijeku napada. Kazivačica, osvrćući se 


na 


granatiranje bolnice u Pakracu od 19. kolovoza do 29. rujna 1991., svjedoči: 


Situacija u bolnici bila je nikakva. Izvjesili zastavu, imali crveni križ na krovu. Nova 
bolnica napravljena. I šta da vam kažem, da se puca po njoj. To je nezamislivo... 
Otpočetka se pucalo... U tjelesnoj bolnici bilo je 400, a kod nas je bilo... 270-280 
bolesnika... Iz Čazme je došlo šest autobusa... 1 ja sam kroz Pakru išla... Prenosili 
smo pedeset onih fascikala, a bolesnici neki su bili i po dvadeset godina, i trideset 
kod nas. To su bili stari bolesnici. Tako da smo prenijeli sve. (#14) 


Jedna liječnica govori o pružanju liječničke pomoći neprijateljskim vojnicima: 


Tako da smo mi organizirali, osim bolnički podrum, i sva ostala civilna skloništa. 
Tako da su ljudi bili tamo, stalno živjeli pod zemljom. Imali su doktora, medicin- 
sku sestru, lijekove, gardisti su im nosili hranu. I bez obzira na nacionalnost, mi 
nikad za vrijeme najteže agresije kroz ta tri mjeseca nismo odjeljivali nikoga po 
nacionalnoj niti vjeroispovijesti. Ne, svima smo pomagali koliko god smo najbolje 
mogli... Dolazili su neki vojnici JNA koji su bili ranjeni, pa su ih naši gardisti doveli 
tu. Tu je dočekalo pad zapravo šest vojnika JNA skupa s nama. (#8) 


Narativi i sjećanja u kojima se iskazuje solidarnost prema onima koji su se u ratu 
našli na neprijateljskoj strani trebali bi biti više isticani u kolektivnim sjećanjima kako 
bi se potaknula svijest o mnogim oblicima solidarnosti u ratu. Tome u prilog ide i 
sjećanje kazivačice, liječnice iz Drniša, na ulazak vojnika JNA u Dom zdravlja u Drnišu: 


Mi smo išli s tim fenjerom dolje i on je obiša svaki ugao. Nikog nije našao u uni- 
formi, ali je zato našao šestero djece mlađe od šest mjeseci u skloništu. Koliko 
god bio četnik ili šta je već bio, dobrovoljac je bio Srbije, ja smatram da neko 
ko je došao iz Srbije ratovat u Hrvatsku je došao s namjerama s kojim je došao, 
tako ja dijelim te borce njihove. Onda se rasplakao jer je bio liječnik po struci. 
Izvukao je te majke s djecom vani, stavio ih je vani... Tu sam zaključila da kod 
najvećih zločinaca ima nešto ljudsko, da ima nekakva savjest. Onda je poslao tu 
vojsku svoju, koja je došla s njim, da po tim trgovinama koje su već bile opljač- 
kane i razbijene, da nađu pelene, mlijeko i tu dječju hranu koja je u prahu, koja 
se može davat djeci. (#15)* 

Iz ovoga se osobnog sjećanja iščitava solidarnost, no valja ga sagledati u širem kontekstu 
nedovoljne motiviranosti jednog dijela JNA za ratovanje u Hrvatskoj, o čemu bi trebalo 
provesti daljnja istraživanja. 

Osobna sjećanja i metoda usmene povijesti ukazuju i na važnu ulogu novinara i 
novinarki u Domovinskom ratu mada su na samom početku rata (koji je nastupio 
iznenada) hrvatski novinari očekivano bili neiskusni u ratnom izvještavanju (Mučalo 
1999: 126). Ponekad su dovodili u opasnost i sebe i zemlju otkrivajući ratne akcije 
(planove, kretanje i položaje) protivničkoj strani, što je zbog puno veće pripravnosti 
agresora moglo biti pogubno i za državu i za novinare (Mučalo 1999: 127). Hrvatska 
je vlast u svrhu određivanja pravila novinarskog rada 30. listopada 1991. donijela 
Uredbu o informativnoj djelatnosti za vrijeme ratnog stanja (NN RH 57/91), a 14. 
studenog 1991. i Upute za novinare za pojašnjenje te Uredbe (Mučalo 1999; Labaš 
i Barčot 2013). S vremenom su se novinari prilagodili ratnoj situaciji.? 


U Domovinskom je ratu, uz primjer vukovarskih izvjestitelja na čelu sa Sinišom 
Glavaševićem, sudjelovalo niz novinara i osoba iz sustava obavještavanja koji su 
bitno utjecali kako na obranu, tako i na konstrukciju i percepciju tijeka ratovanja. U 
uvjetima ratnog izvještavanja bilo je bitno prilagoditi se filtriranju informacija. Jedan 
kazivač novinar prisjeća se kako nisu željeli otkriti da je tvrđava na Srđu ostala prazna: 


Tako da smo čak u jedanaestom mjesecu zajednički odlučili zatajiti informaciju da 

je tvrđava prazna. U jedanaestom mjesecu su nam navečer javili iz zapovjedniš- 
tva, jer bi tad zvali zapovjedništvo, da je tvrđava prazna na Srđu i da će se grad 
braniti s magistrale. Sjećam se da je Luko Brailo primio tu vijest i da je problijedio. 
I govori: ,Ponovi, ponovi mi još jedanput.“ I onda smo ostali šokirani jer smo 
shvatili da Dubrovnik pada s praznom tvrđavom... Osim toga, to je bio simbol 
obrane. Svako jutro bi gledali koja je zastava na tvrđavi, je li još uvijek hrvatska 
ili druga. I onda smo svi zajedno odlučili da to nećemo objavit. Ne da slažemo, 
nego smo rekli —- teške borbe su se vodile oko tvrđave. Dakle, birano smo izabrali 
iste informacije prešućujući tu jedinu informaciju da je tvrđava prazna. (#5) 


Domovinski rat (kao i mnogi drugi ratovi) bio je obilježen medijskim ratovanjem. Po- 
jedini kazivači svjedoče o najprovokativnijim medijskim manipulacijama srpske strane 
U svrhu okrivljavanja hrvatske strane i opravdavanja ratnih djelovanja u Hrvatskoj: 


Mediji su imali jednu potpuno drugu sliku. Na dan pada Vukovara... u Evening 
Standardu u Londonu, to je... kao naš Večernjak, na prvoj stranici je izašla velika 
slika i naslov ,, Vesna Bosanac ubila 43 srpske djece“. Putovala sam odmah nakon 
što sam izašla iz zatvora... A to je bilo točno vrijeme kad su ubijali ljude na Ovčari. 
Ja u to vrijeme još nisam znala za Ovčaru, ali sam se strašno zaprepastila. I onda 
sam tražila prijem kod urednika, rekla da ću ih tužiti. Onda se on ispričavao, 
onda je on dao demanti na trećoj stranici, neki mali članak. Ali je vijest puštena, 
smišljena lažna optužba koja je obišla svijet. (#8) 


7 Generalno se uloga medija i novinarstva više puta potvrdila kao vrlo važna za konstrukciju 

kolektivnih sjećanja na rat (Zelizer 2016; Neiger, Meyers i Zandberg 2011; Beamish, Molotch 

i Flacks 1997). Dapače, nekih se ratnih događaja sjećamo isključivo kroz medijske okvire, 

odnosno izravno novinarsko djelovanje i izvještavanje dio su konstrukcije i rekonstrukcije 

ratne prošlosti. Kolektivna sjećanja se velikim dijelom prenose konzumiranjem masovnih 

medija te stoga neki ljudi imaju priliku konstruirati svoja sjećanja isključivo putem medija. 

To se primjerice odnosi na atentat na J. F Kennedyja i na televizijsko praćenje njegovog 
pogreba (Paez i Liu 2011b: 6). 

Budući da su od početka rata prošla tri desetljeća, mnoga od navedenih osobnih 
sjećanja generacijskim su prijenosom utjecala na brojne ljude, ali i na druge narativne 
forme sjećanja, osobito one službene i institucijske. U različitim razdobljima stvara- 
nja povijesti i sjećanja na Domovinski rat (obilježenim procesima ,tuđmanizacije“", 
»detuđmanizacije“, haškim procesima i različitim ratovima sjećanja) osobna sjećanja 
nisu imala osobit status u ukupnoj areni sjećanja. S margina društvene arene sjećanja 
upravo su osobna (komunikacijska) sjećanja interaktivnim prijenosom počela bitno 
sudjelovati u formiranju povijesnog znanja i kulture sjećanja, te stoga smatramo 
bitnim da se ista izdvoje i kontekstualiziraju u ovom radu. 


DOMOVINSKI RAT I INSTITUCIONALNA SJEĆANJA: POLITIČKI GOVORI, 
OBLJETNICE I KOMEMORACIJE 


Određene komunikacijske forme sjećanja s vremenom zaprimaju institucijske okvire. 
U sferu institucionalnih sjećanja zasigurno spadaju, primjerice, obrazovanje (osobito 
u odnosu na povijest), komemoracije i spomenici, a koji već sudjeluju u stvaranju 
kulture sjećanja. Institucionalna sjećanja formiraju se i putem političkih gesti i go- 
vora u znak podsjećanja na kolektivne traumatične ratne događaje. Upravo se na 
taj način državničkim govorima (osobito političkih elita na vlasti), a što se očituje i 
u Ustavu i zakonima, održavaju službena, državna odnosno institucionalna sjećanja. 
Institucionalizaciju sjećanja na Domovinski rat obilježili su brojni sukobi sjećanja, 
generacijski odmak i promjene vladajućih elita, donošenje raznih proglasa i zakona 
(među kojima su Deklaracija o Domovinskom ratuš i brojni zakoni vezani za bra- 
niteljsku populaciju), haška suđenja i drugi oblici ratovanja sjećanjima, osobito u 
obrazovanju (kurikulum) te prigodom obljetnica i komemoracija. Kako bismo sagle- 
dali trenutni sadržaj i smjer institucionalnih sjećanja na Domovinski rat u Hrvatskoj, 
u analizu smo uključili političke govore održane 5. kolovoza 2020. u Kninu prilikom 
obilježavanja Dana pobjede i domovinske zahvalnosti, Dana hrvatskih branitelja i 
25. godišnjice vojno-redarstvene operacije Oluja, kao i političke geste koje su 2020. 
dovele do stanovitih promjena u sferi sjećanja, a odnose se na Dan sjećanja na žrtve 
Domovinskog rata i Dan sjećanja na žrtvu Vukovara i Škabrnje 18. studenoga i na 
25. obljetnicu zločina u Gruborima 25. kolovoza 2020.? 


U vidljivoj razlici od svih dotad održanih govora, hrvatski premijer Andrej Plenković 
u svom je govoru u Kninu 5. kolovoza 2020. posvetio značajno vrijeme i pažljivu 
retoriku temi pomirbe i pijeteta prema svim žrtvama. Pozivajući se na poruku pomi- 
rbe koju je predsjednik Franjo Tuđman 1997. u Vukovaru uputio budućim hrvatskim 


8 Narodne novine 102/2000. 


* Za pregled dosadašnjih analiza komemorativnih praksi te osobito govora političkih elita 
s fokusom na komemoracije u Vukovaru vidjeti http://framnat.eu/vukovar-framnat/, te s 
fokusom na komemoracije u Kninu vidjeti http://framnat.eu/knin-framnat/. Vrsni i dosad 
dobrim dijelom kanonizirani radovi na području analize institucionalnih sjećanja u obliku 
komemorativnih govora u odnosu na Domovinski rat, a koje uključuju i kritički pristup 
kulturi sjećanja jesu Kuljić (2006), Pavlaković i Pauković (2020) i Banjeglav (2018). 

povratnicima i lokalnom srpskom stanovništvu: ,Pobjednik koji ne zna praštati sije 
klice novih razdora i budućih zala, a hrvatski narod to ne želi" (Govor predsjednika 
Vlade..., 2020: 205), premijer Plenković je nastavio: 


Kao zemlja koja je pobijedila u nametnutom ratu s brojnim nedužnim civilnim 
žrtvama, žalimo zbog svih stradalih, osobito civila, ine samo Hrvata, nego i Srba 
i svih drugih nacionalnosti. S tugom se i pijetetom prisjećamo stotine tisuća 
prognanika protjeranih sa svojih ognjišta... žalimo i za žrtvama ratnih zločina 
počinjenih s hrvatske strane, kojih je nažalost bilo, jer legitimno pravo na obra- 
nu nije i ne može biti opravdanje za nedjelo - te je svaki takav čin bolan za sve 
obitelji žrtava i ružan ožiljak na pravedno lice i obrambeni karakter Domovinskog 
rata. Svjesni smo isto tako da je naša pobjeda u Oluji bila traumatična za mnoge 
hrvatske Srbe koji je ponajprije povezuju s odlaskom dijela srpskog stanovniš- 
tva iz njihovih domova i zavičaja na dotad okupiranim područjima... za mnoge 
Srbe to je dan-danas zbjeg pred hrvatskim snagama. Danas, 25 godina poslije, 
vrijeme je da staloženo sagledamo svu slojevitost tadašnjih zbivanja... Isto tako 
znamo da su brojni hrvatski Srbi na slobodnim područjima diljem Hrvatske sve 
vrijeme rata dijelili sudbinu svojih hrvatskih sugrađana, a mnogi su bili i hrvatski 
branitelji, čime se treba ponositi... Na kraju, treba iskazati dužan pijetet prema 
svakoj nevinoj žrtvi, bila ona hrvatska, srpska ili druge nacionalnosti. Pijetet prema 
tisućama nedužnih hrvatskih žrtava od Vukovara do Dubrovnika preko Voćina, 
Saborskog i Škabrnje. Pijetet i prema nedužnim srpskim žrtvama od Paulin Dvora 
do Varivoda, čime ne dovodimo u pitanje legitimnost ni pravednost Domovinskog 
rata niti umanjujemo pobjedu postignutu u Oluji. (Govor predsjednika Vlade..., 
2020: 205) 


Sličnu je retoriku istog dana koristio hrvatski predsjednik Zoran Milanović, koji je u 
svom govoru istaknuo: 


Dvadeset i pet godina je voda duboka i vrijeme je da se u njoj ogledamo i ne 
nužno da govorimo o zajedništvu jer ono u demokraciji nije uvijek u potpunosti 
moguće. Ali da budemo zajedno, da se okupimo, da razgovaramo o stvarima 
koje nas spajaju i koje nas dijele, koje gledamo različitim pogledom - pogledom 
nekoga iz velikog grada, nekoga iz malog grada ili pogledom Hrvata ili pogle- 
dom Srbina — to nisu nužno uvijek isti pogledi. Bitno je da se razgovara, bitno 
je da se probleme otvara... Pobjeda je postignuta i u toj pobjedi trebali smo biti 
velikodušniji i organiziraniji nego što smo bili... Grešaka je bilo, bilo je zločina, 
bilo je zločina koji su nas kasnije, ne samo da su ljudski, da su kršćanski loši — 
koštali su nas... | zato posebno cijenim današnju nazočnost potpredsjednika 
Vlade (misli na Borisa Miloševića, op. a.) i svog nekadašnjeg suradnika u mojoj 
Vladi prije šest, sedam, osam godina. Jer doći ovdje i slaviti, a ovo je proslava, 
ovo nije komemoracija, mi se ovdje radujemo i slavimo svoje uspjehe, doći 
ovdje i pridružiti se Hrvatima u proslavi jednog datuma, to nije matematička 
linearna jednadžba, to nije nekakav algoritam, to je arhitektura srca i duboko 
emocionalno pitanje... Želimo surađivati, želimo raditi, želimo poslovati, želimo 

znati da kada naši ljudi rade posao u Srbiji iako dođe do problema da će taj sud 
biti nepristran kao što će to biti, vjerujem, i hrvatski sud. Naprosto da uđemo 
u jednu dosadnu dugu konstantu, u jednu novu paradigmu odnosa... (Govor 
Predsjednika Milanovića..., 2020) 


Uz vidljiv naglasak premijera Plenkovića i predsjednika države Milanovića na pri- 
znavanju humanosti i patnje druge strane, procesu pomirbe bitno je pridonio pot- 
predsjednik Vlade Boris Milošević (imenovan na tu dužnost iz redova nacionalnih 
manjina) svojim dolaskom u Knin 5. kolovoza te sudjelovanjem 18. studenoga 2020. 
u Koloni sjećanja u Vukovaru povodom obljetnice stradanja Vukovara i Škabrnje, koje 
je prvi put obilježeno kao državni praznik. Pomirbi je pridonio i dolazak predsjednika 
Milanovića i potpredsjednika Vlade i ministra hrvatskih branitelja Tome Medveda 
25. kolovoza 2020. u Grubore, na mjesto stradanja srpskih civila neposredno nakon 
rata. Predsjednik Milanović je u Gruborima rekao: ,Razmišljao sam što je tu gore, 
je li nešto što graniči s moralnom katastrofom, a to još uvijek nije, nešto što je zlo 
samo po sebi gore od banalnosti zla, ili šteta koja je to nanijela hrvatskoj državi“ 
(Medved, Milanović i Milošević u Gruborima..., 2020). Veliku je pozornost izazvao i 
dvodnevni posjet Vukovaru Verana Matića, posebnog izaslanika predsjednika Srbije 
Aleksandra Vučića, koji je u spomen na stradale Srbe u Vukovaru položio vijenac u 
Dunav, a vijenac je položio i na Memorijalnom groblju žrtava iz Domovinskog rata 
te na mjestu masovne grobnice na Ovčari (Bradarić 2020). Budući da je uvijek bio 
dosljedno antiratno orijentiran, neki su njegove geste tumačili kao suprotne poli- 
tici Aleksandra Vučića. No činjenica da je Matić bio izaslanik predsjednika Vučića 
ostavila je pozitivne posljedice i naznačila pomake u vukovarskoj kulturi sjećanja. 
Pa iako suđenja za ratni zločin i potraga za nestalima još traju, obljetnice u Vuko- 
varu i Kninu — obilježene prije svega govorima predsjednika države i premijera te 
nazočnošću srbijanskih predstavnika - naznačile su promjene u Hrvatskoj i Srbiji za 
institucionalna sjećanja na Domovinski rat. 


ZAKLJUČAK: PUT PREMA KULTURI SJEĆANJA 


Domovinski rat ostavlja neizbrisiv trag u hrvatskoj svijesti, na individualnoj i ko- 
lektivnoj razini. | dalje svjedočimo nepobitnoj formativnoj ulozi Domovinskog rata 
u oblikovanju hrvatskog nacionalnog identiteta. Kao i tragični društveni događaji 
koji su bili formativni za druge nacije, Domovinski rat je u Hrvatskoj doveo do ge- 
neralne promjene društvene okoline, strukture, institucija, vjerovanja i vrijednosti. 
Upravo zato njegova zajednička percepcija nosi potencijal stvaranja naprednijeg i 
boljeg društva, društva mira, međusobnog uvažavanja, razumijevanja i solidarnosti. 
No svaka praksa kolektivnih sjećanja na ratove, kao i ovaj rad, upućuju na to da u 
društvenoj areni sjećanja opstaju (često nerazrješivi) sukobi i mnoga konfliktna sje- 
ćanja. Različiti društveni akteri govore različitim glasovima, pamte različite tragedije 
i zauzimaju različite položaje u širokoj i podvojenoj društvenoj areni sjećanja koja, 
obilježena politikom sjećanja i borbom za moć, postaje bojnim poljem memorije. 

Stoga ne čudi da su sjećanja na Domovinski rat kao i mnoga druga sjećanja na ratove 
obilježena ratovanjem sjećanjima. 

U Hrvatskoj su osobna sjećanja na Domovinski rat dijelom obilježena oprečnim 
i sukobljenim interpretacijama prošlih događaja. Te se oprečne osobne interpreta- 
cije ne odnose na pojedinosti ionako često sivih ratnih situacija, već se konstruiraju 
u odnosu na viđenja i mišljenja o osnovnom karakteru rata, njegovom početku i 
motivima. Tako oblikovana, oprečna osobna sjećanja komunikacijski se prenose u 
javnu sferu i obilježavaju obrazovanje, medije, unutarnje i vanjskopolitičke odnose. 
Nakon četvrt stoljeća od završetka rata i trideset godina od njegova početka osobna 
sjećanja su u komunikacijske okvire iznjedrila i neke druge narative. S obzirom na i 
dalje prisutne razorne podjele i suprotstavljena mišljenja o karakteru rata u javnoj 
sferi, sve čvršće mjesto u areni sjećanja napokon su počela pronalaziti ona najdublje 
proživljena ratna iskustva koja svjedoče o mržnji, razaranju, uništenju hrvatskih 
gradova, zarobljavanju i ubojstvima vojnika i civila. 

No za kolektivna sjećanja i važnija, svoje mjesto u konfliktnoj areni sjećanja po- 
čela su pronalaziti ona sjećanja koja svjedoče o hrabrosti Srba koji su sudjelovali u 
ratu na hrvatskoj strani, o solidarnosti koja je u ratu bila iskazivana bez obzira na 
nacionalnu pripadnost te o nizu drugih osobnih iskustava koja upućuju na patnju 
obje strane (uz ustanovljavanje obima patnje na tim stranama) i koja stoga pružaju 
temelje za razumijevanje druge strane. Danas se dijeljena sjećanja i dijeljeni narativi 
o Domovinskom ratu polako prenose i na političku i institucionalnu razinu. Premijer 
Plenković i predsjednik Milanović su 5. kolovoza 2020. u Kninu jasno osudili ratne 
zločine koje je počinila hrvatska strana i naglasili da žale za svim nedužnim srpskim 
žrtvama od Paulin Dvora do Varivoda. U njihovim je govorima stavljen naglasak i 
na svijest Hrvata o traumi Oluje za mnoge hrvatske Srbe, te na svijest o tome da su 
tijekom rata mnoge hrvatski Srbi i Hrvati dijelili istu sudbinu. 


U radu analizirana osobna i institucionalna sjećanja ogledalo su konstrukcije zna- 
nja o Domovinskom ratu u godinama koje slijede. Nadalje, ona čine temelje onoga 
što će postati kultura sjećanja (Assman 2008). Kulturna sjećanja kao posljednja in- 
stanca sjećanja, zbog toga često poistovjećena s društvenim ili kolektivnim sjećanjem 
(engl. social/collective/cultural memory), nastaju tamo gdje komunikacijska sjećanja 
završavaju i u bitnome tvore ispregovarana, dijeljena i trajna znanja o prošlosti koja 
postaju i sama povijest, bar do neke mjere ostavljena prošlosti i povijesti. 


Iz analize u radu navedenih i trenutno kolajućih osobnih (komunikacijskih) i insti- 
tucionalnih sjećanja, koja nose potencijal konstrukcije kulture sjećanja, vidljivo je da 
je Hrvatska prošla znatan dio dugog i trnovitog puta stvaranja sjećanja, koji je uvijek 
obilježen osporavanjem, zloporabom, sukobima, usponima i padovima. Na tom je 
tridesetogodišnjem putu zacrtan narativ kolektivnog sjećanja koji usprkos konflik- 
tima počinje davati mjesta objema stranama, uključivati patnje drugih, te pokazuje 
spremnost na zaborav mržnje (ne i zaborav patnji), a koji bi ljudima omogućio da 
podvuku crtu i da sklope mir s prošlošću. Rad sjećanja koji je na djelu u Hrvatskoj 
u odnosu na Domovinski rat sve više pokazuje naznake priznavanja humanosti i 
patnje drugoj strani. To priznanje ne obuhvaća, i ne treba obuhvaćati, slaganje o 

značenju prošlih događaja, ali u svoj narativ treba uključiti priznavanje i poštovanje 
različitih reprezentacija na putu prema dijeljenoj istini. Stoga valja zaključiti da su 
na dugom putu kolektivnog sjećanja na Domovinski rat u Hrvatskoj napravljeni neki 
važni koraci i valja konstatirati da je njihovo održavanje i njegovanje ključ stvaranja 
trajne kulture sjećanja te mirne i konstruktivne budućnosti. 

HOMELAND WAR AND THE WORK OF MEMORY: FROM 
COMMUNICATIVE TO CULTURAL MEMORY 


Andriana Benčić Kužnar 


SUMMARY 


The paper includes an analysis of various narrative forms of memory within which the 
Homeland War is understood and collectively remembered in Croatian society. In order to 
provide a coherent framework for collective memories of the Homeland War, the analysis 
included chosen personal (communicative) and institutional (state-based) memories. 
The aim is to show the manner in which the narrative about the Homeland war came 
to be interpreted, presented and collectively remembered, moving away from previous 
historical memories about the Homeland War. While the paper includes the analysis of 
chosen personal and institutional memories, the research focus is placed on the social and 
cultural circumstances that influence the construction of personal wartime narratives. In 
the sphere of institutional memories, the emphasis is on political gestures and speeches 
at 2020 commemorations, whose analysis points to a possible shift towards recogniz- 
ing the humanity and suffering of the other side as the most important steps towards 
solidarity and shared memories of war. Finally, the paper, by asking the question of how 
we will remember the Homeland War in the future, discusses the porous boundaries and 
thin lines of transition from communicative to cultural memory. 


Key words: Homeland War, collective memories of war, personal memories, communicati- 
ve memories, institutional memories, distinction between communicative and 
cultural memory, relationship between memory and identity. 

